Document ID: 32006L0077

DIREKTIVA KOMISIJE 2006/77/ES
z dne 29. septembra 2006
o spremembi Priloge I k Direktivi 2002/32/ES Evropskega parlamenta in Sveta o najvišjih dovoljenih količinah organoklornih spojin v krmi
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive 2002/32/ES Evropskega parlamenta in Sveta z dne 7. maja 2002 o nezaželenih snoveh v krmi (1), in zlasti člena 8(1) Direktive,
ob upoštevanju naslednjega:
(1)
Direktiva 2002/32/ES prepoveduje uporabo proizvodov, namenjenih za krmo, v katerih količine nezaželenih snovi presegajo najvišje dovoljene količine iz Priloge I k omenjeni direktivi.
(2)
Ob sprejetju Direktive 2002/32/ES je Komisija navedla, da se bo Priloga I k omenjeni direktivi pregledovala na podlagi najnovejših znanstvenih ocen tveganj in ob upoštevanju prepovedi vsakršnega razredčevanja kontaminiranih neskladnih proizvodov, namenjenih za krmo.
(3)
Na zahtevo Komisije je Evropska agencija za varnost hrane (EFSA) dne 9. novembra 2005 (2) sprejela mnenje o aldrinu in dieldrinu.
(4)
V hrani za ribe z relativno visokim deležem ribjega olja v formulaciji je bila ugotovljena precejšnja količina aldrina/dieldrina. Na podlagi zaključkov znanstvenega mnenja in razpoložljivih podatkov iz spremljanja je primerno spremeniti obstoječe določbe.
(5)
Na zahtevo Komisije je EFSA dne 20. junija 2005 (3) sprejela mnenje o endosulfanu.
(6)
Na podlagi zaključkov znanstvenega mnenja in razpoložljivih podatkov iz spremljanja je primerno spremeniti najvišjo dovoljeno količino za endosulfan v surovem rastlinskem olju, da bi do neke mere upoštevali koncentracijo endosulfana v surovem rastlinskem olju glede na njegovo vsebnost v oljnicah.
(7)
Na zahtevo Komisije je EFSA dne 4. julija 2005 (4) sprejela mnenje o heksaklorocikloheksanih (α, β, γ HCH) in dne 9. novembra 2005 mnenje o endrinu (5).
(8)
Na podlagi zaključkov znanstvenih mnenj in razpoložljivih podatkov iz spremljanja niso potrebne spremembe obstoječih najvišjih dovoljenih količin za heksaklorocikloheksane in endrin.
(9)
V zvezi z aldrinom, dieldrinom, klordanom, DDT-jem, endrinom, heptaklorom, heksaklorobenzenom in heksaklorocikloheksani (HCH) je treba izraz „maščobe“ nadomestiti z izrazom „maščobe in olja“, iz katerega je jasno, da zajema vse maščobe in olja, vključno z živalskimi maščobami, rastlinskimi olji in ribjim oljem.
(10)
Direktivo 2002/32/ES je treba ustrezno spremeniti.
(11)
Ukrepi, predvideni v tej direktivi, so v skladu z mnenjem Stalnega odbora za prehransko verigo in zdravstveno varstvo živali -
SPREJELA NASLEDNJO DIREKTIVO:
Člen 1
Priloga I k Direktivi 2002/32/ES se spremeni v skladu s Prilogo k tej direktivi.
Člen 2
Države članice sprejmejo zakone in druge predpise, potrebne za uskladitev s to direktivo, najpozneje v dvanajstih mesecih po začetku njene veljavnosti. Komisiji takoj posredujejo besedilo omenjenih predpisov ter korelacijsko tabelo med omenjenimi predpisi in to direktivo.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
Člen 3
Ta direktiva začne veljati dvajseti dan po objavi v Uradnem listu Evropske unije.
Člen 4
Ta direktiva je naslovljena na države članice.
V Bruslju, 29. septembra 2006

Labels: 0
20
6